Другая палова кастрычніка, пачынаючы ад Пакроваў, для нашых продкаў была часам вяселляў. Людзі верылі: асвечаны ў гэтую пару саюз двух сэрцаў абавязкова будзе доўгі і шчаслівы. Таму не дзіва, што менавіта гэтымі днямі ў мастацкай галерэі Мінскага абласнога цэнтра народнай творчасці адкрылася выстаўка “Беларускае вяселле: традыцыі і сучаснасць”. Пабачыць экспазіцыю ў памяшканні абласной бібліятэкі імя А.Пушкіна можна да 16 лістапада.